โรตีสายไหมกลายเป็นของฝากขึ้นชื่อของจังหวัดอยุธยาไปแล้วตั้งแต่เมื่อไหร่แน่นอนก็ไม่รู้ครับ เท่าที่ผมจำได้สมัยเป็นเด็กๆซึ่งที่บ้านแวะเวียนพามาเยี่ยมญาติที่นี่อยู่บ่อยๆ โรตีสายไหมน่าจะเพิ่งบูมขึ้นมาได้เมื่อราวๆ 20 ปีที่แล้วครับ ซึ่งก่อนหน้านี้ของฝากที่นิยมซื้อฝากกันของอยุธยานั้นคือ พุทรากวนกับข้าวเกรียบกุ้ง หรือผลไม้แปรรูปอื่นๆ แหล่งซื้อสมัยนั้นก็จะอยู่ตรงตลาดด้านหน้าวิหารหลวงพ่อมงคลบพิตร ไม่แน่ใจว่าคนไม่นิยมกินหรือของหายาก เลยโดนโรตีสายไหมขึ้นแท่นของฝากเบอร์หนึ่งของอยุธยาไปแทนครับ

ส่วนเรื่องเจ้าไหนดังเจ้าไหนอร่อยนั้น ส่วนตัวผมว่ามันอยู่ที่การตลาดของแต่ละร้านด้วยครับ เพราะร้านขายโรตีสายไหมในอยุธยาก็มีมากมายหลายร้านจริงๆครับ แหล่งซื้อยอดฮิตเวลาคนต่างถิ่นมาก็จะเป็นตรงชุมชนชาวมุสลิมริมถนนอู่ทอง (หรือเส้นรอบเกาะเมือง) บริเวณตรงข้ามกับโรงพยาบาลพระนครศรีอยุธยา นอกเหนือจากนั้นก็จะเป็นตามตลาดต่างๆ ตามวัดหรือแหล่งท่องเที่ยวต่างๆ หรือแม้แต่ริมถนนสายเอเชียทั้งขาเข้าและขาออก

ตามความเห็นผมขอสรุปแนวทางในการเลือกซื้อโรตีสายไหมให้ถูกปากคือ

• ข้อแรก ให้ซื้อที่ทำสดใหม่ แป้งเมื่อสุกจากเตาแล้วจะต้องโดนลมให้เย็นลงก่อนที่จะเก็บในถุงครับไม่ใช่ใส่ลงไปได้เลย ดังนั้นร้านที่อร่อยจึงอาจต้องต่อคิวยาวหรือสั่งเอาไว้ล่วงหน้าก่อนค่อยมารับครับ ส่วนแป้งนั้นสามารถเก็บได้ประมาณ 3 วันโดยไม่ต้องแช่ตู้เย็น   

• ข้อสอง เส้นสายไหมเป็นเส้นสวยอยู่ในถุงต้องดูแน่นๆ ฟูเล็กน้อย สายไหมนี้ถ้ารัดปากถุงให้ดีโดนอากาศน้อยจะอยู่ได้เป็นอาทิตย์เลย รสชาติของสายไหมนั้นต้องหวาน ถ้าติดขมแสดงว่าน้ำตาลที่เคี่ยวสุกเกินไป(จนถึงเริ่มจะไหม้)

• ข้อสุดท้ายให้ลองชิม ร้านค้าส่วนมากจะให้ลองชิมได้อยู่ ชอบแป้งแบบดั้งเดิมหรือว่าแป้งสีเขียวใส่กลิ่นใบเตยหรือมีธัญพืชโรย แป้งมีทั้งแบบจืดหรือออกเค็มหน่อย อันนี้ขึ้นอยู่กับความชอบแต่ละคน ส่วนสายไหมก็มีทั้งเส้นเล็กละเอียดละลายเร็ว หรือเส้นหยาบหน่อยละลายช้า

• สรุปส่วนตัวผมเท่าที่ได้ลองๆมา เรื่องน้ำตาลสายไหมของแต่ละร้านรสชาติจะไม่ต่างกันมาก ต่างกันตรงมีแค่สีดั้งเดิมหรือมีสีสันเป็นจุดดูดดึงเท่านั้นเอง ที่ต่างกันจริงๆคือตัวแป้งครับ ร้านที่อร่อยต้องแป้งมีกลิ่นหอมเวลาทานพันคู่กับสายไหมและต้องเนื้อไม่แตกร่วนเป็นผง


ร้านแม่ป้อมนั้นเป็นร้านที่ผมได้รับคำแนะนำจากคนท้องถิ่นที่นี่ซึ่งเป็นญาติผมนั่นเอง เค้าบอกให้ลองมาซื้อที่ร้านนี้แทนถ้าไม่อยากไปวุ่นวายต่อแถวหรือหาที่จอดซื้อสำหรับร้านดังที่ตรงข้ามโรงพยาบาลอยุธยาครับ ได้ยินมาว่าผู้ใหญ่ของจังหวัดแวะให้คนมาซื้อกันฝากกันก็มีครับ ล่าสุดที่ผมรู้มาร้านแม่ป้อมนี้มี 2 สาขาแล้วครับ สาขาที่ผมมาซื้อประจำและรีวิวอยู่นี้เป็นสาขาแรกตรงทางที่จะตรงไปตลาดเจ้าพรหมหรือหัวรอ สาขาสองอยู่ตรงทางที่จะตรงไปป้อมเพชรครับ ผมเชื่อว่าบอกแค่นี้คนที่คุ้นเคยในตัวเมืองอยุธยาน่าจะรู้จักกันดีครับ

### ร้านนี้ขายแต่สูตรดั้งเดิม แป้งสีปกติ แป้งนุ่มไม่หนามาก กลิ่นหอมเวลาทานมาก สายไหมมีสีน้ำตาลสีเดียว รสชาติกลมกล่อมไม่หวานเลี่ยน ร้านนี้คนพื้นที่รู้จักดีว่าทำกันเองในครอบครัวและทำเองขายเองใหม่สดทุกวันครับ ###

ราคาล่าสุด ม.ค.59 ชุดเล็ก 40 บาท ชุดใหญ่ 80 บาท สั่งเพิ่มแป้งได้ +10 บาท ปกติที่บ้านผมจะซื้อแบบเพิ่มแป้งทุกชุดครับเพราะปกติแป้งที่เค้ารวมในชุดค่อนข้างไม่พอกับสายไหม (พันใส่ไส้สายไหมไม่เยอะ ไม่ทานหวานกัน) ทำให้น้ำตาลเหลือ สั่งเพิ่มแป้งมากินพอดีกับสายไหม ครั้งนี้ที่มาผมซื้อกลับบ้านทานเอง 1 ชุดเล็ก + 3 ชุดเล็กฝาก ทุกชุดเพิ่มแป้ง ดังนั้นจ่ายไปทั้งหมด 200 บาทพอดีเลย

[ที่ตั้ง:]

ร้านนี้อยู่บนถนนอู่ทอง (หรือเส้นรอบเกาะเมือง) บริเวณใกล้ๆกับใต้สะพานปรีดีฯที่วิ่งเข้ามาจากวงเวียนเจดีย์เส้นโรจนะ ข้ามแม่น้ำป่าสัก พอลงสะพานอันที่ใหญ่กว่าสร้างทีหลังให้ชิดซ้ายทันที วิ่งวนมาเพื่อลอดใต้สะพานอันที่เราข้ามมาอีกที วิ่งมาเลยใต้สะพานอีกนิดเดียวประมาณ 100 เมตรก็เจอร้านนี้เลยอยู่ฝั่งซ้ายมือครับ


สรุปตามที่รีวิวไปข้างบน ให้ 4 ดาวครับ แนะนำมาลองดูครับ

----------

[ประวัติเกี่ยวกับโรตีสายไหมในอยุธยา – ข้อมูลจากอินเตอร์เนท:]

จากคำบอกเล่าโรตีสายไหมในเมืองไทยนั้นบ้างก็ว่ามีต้นกำเนิดมาจากประเทศโปรตุเกส และบ้างก็ว่าโรตีสายไหมนั้นมาจากประเทศจีนเพราะมีหลักการดึงให้เป็นเส้นคล้ายการทำเส้นบะหมี่ ซึ่งนั้นก็ยังไม่มีข้อสรุปที่ชัดเจน แต่ที่รู้ๆกันและเป็นที่ยอมรับกันว่าผู้ที่นำโรตีสายไหมเข้ามาในจังหวัดอยุธยาก็คือ “บังเปีย แสงอรุณ” จากจุดเริ่มต้นเล็กๆเมื่อไปปี พ.ศ. 2506 กับการทำโรตีสายไหมและเร่ขายด้วยการปั่นจักรยาน  ขายไปจนเป็นที่รู้จักกันไปทั่ว  บังเปียจึงได้ชวนพี่น้องอีก 6 คน ให้มาทำโรตีสายไหมขายทำให้ตระกูลแสงอรุณขยายกิจการกระจายไปทั่วถนนอู่ทอง และขยายวงกว้างไปตามเส้นทางสายเอเชีย และมีการถ่ายทอดวิชาให้ลูกศิษย์ได้แยกตัวไปประกอบอาชีพนี้มากมายจนกลายเป็นที่มาของโรตีสายไหมในอยุธยาที่มีมากมายหลายเจ้านั้นเอง